送神童胡元弼元英從其父胡庭俊歸秋浦
作者：王之道
朝代：宋

paragraphs: 西湖清麗春雨餘，子今欲去其焉如。
九華插天遠在望，三月不見愁容舒。
二兒奔逸汗血駒，輩視長離與鵷雛。
去年冒雪來其俱，一鳴上國驚群儒。
書不負人人負書，公卿豈應終犁鋤。
惠然過我騎甚都，蕭蕭晚吹飄襟裾。
借問能留旬月無，吾亦理棹其歸夫。
爲言與君不同塗，藹峰松竹鳴笙竽。
奇童小友良不誣，異哉老蚌生雙珠。
君之是行亦榮歟，三胡盛事喧州閭。